Az EB eltörölné a vízumkényszert Albánia és Bosznia esetében
Az uniós országokba való beutazáshoz ma még érvényesülő vízumkényszer eltörlését javasolja az Európai Bizottság Albánia és Bosznia-Hercegovina tekintetében − jelentette be csütörtökön Brüsszelben Cecilia Malmström belügyi EU-biztos.
E két országnak még fokoznia kell a szervezett bűnözés és a korrupció elleni harcot, az EU-ba beutazni kívánóknak biometrikus adatokat is tartalmazó útlevéllel kell rendelkezniük, Albániának pedig ezen felül stratégiát kell kidolgoznia a hazatérők visszailleszkedésének támogatására − mondta sajtótájékoztatóján Malmström. Mint hozzátette, mindezek biztosítását a helyszínre utazó uniós szakértői csoportok fogják felmérni.

A három hónapnál nem hosszabb tartózkodásra vonatkozó vízummentesség bevezetéséről, illetve annak időpontjáról a tagállami kormányokat képviselő Európai Tanácsnak, illetve az Európai Parlamentnek kell döntenie. Bosznia-Hercegovinában ősszel helyhatósági választásokat rendeznek, de az EU-biztos nem tudta megmondani, hogy a balkáni ország még e választások előtt vagy csak utána kaphat-e vízummentességet.
 
Macedónia, Montenegró és Szerbia lakosait már tavaly decemberben mentesítették a vízumkötelezettség alól. Malmström szerint Brüsszel a koszovói hatóságokkal is szorosan együttműködik azoknak a feltételeknek a kimunkálásában, amelyek a vízummentesség megadásához szükségesek, ám ennek Koszovó vonatkozásában még nem jött el az ideje – mondta a biztos.
Bosznia-Hercegovina Albánia vízumkényszer Európai Bizottság